Atkvæðagreiðslur og forkosningar voru haldnar víðs vegar í Bandaríkjunum í gær. Frambjóðendur hliðhollir Donald Trump áttu góðu gengi að fagna í forkosningum Repúblikana og kjósendur í Kansas höfnuðu því að fella úr gildi ákvæði stjórnarskrár ríkisins sem tryggir réttinn til þungunarrofs.
Alls sagði 61 prósent nei við tillögu stjórnvalda í Kansas, sem þykja töluvert íhaldssöm, líkt og reyndar kjósendur sjálfir. 39 prósent vildu fella ákvæðið úr gildi.
Ef atkvæðagreiðslan hefði verið samþykkt hefðu yfirvöld í ríkinu getað bannað þungunarrof eða takmarkað aðgengi að því verulega. Fjárstyrkir einstaklingar og fyrirtæki hvaðanæva að úr Bandaríkjunum vörðu milljónum dala í að miðla boðskap hvorrar hliðar málsins.
Nú styttist í að Bandaríkjamenn kjósi til þings, velji ríkisstjóra og ýmislegt annað og eru forkosningar því haldnar innan raða Demókrata og Repúblikana. Þær þykja prófsteinn á völd Donalds Trump, fyrrverandi forsetakosninga, innan flokks Repúblikana.
Augu margra beindust að Arizona í nótt þar sem Karrin Taylor Robson bar sigur úr býtum og verður því frambjóðandi Repúblikana í komandi ríkisstjórakosningum. Trump studdi framboð Kari Lake, sem hafnaði í öðru sæti. Mike Pence, sem var varaforseti Trumps, studdi Robson. Trump-liðar unnu þó sigur víða í nótt.
Trump sagðist í síðasta mánuði hafa ákveðið hvort hann bjóði sig fram til forseta á ný og samkvæmt bandarískum miðlum er líklegt að ákvörðunin sé að gefa kost á sér. Kannanir benda til þess að hann myndi vinna forkosningar Repúblikana og hafa betur gegn Joe Biden forseta, en langt er til kosninga.